Vuê, cu la nomine dal gnûf Consei di Aministrazion e dal gnûf President, e cu la prossime rinovazion di chei altris orghins statutaris (Comitât Tecnic Sientific e Coleç dai Revisôrs dai Conts), la ARLeF si invie a inaugurâ un gnûf cicli che al previôt un impegn futûr di ben 5 agns.
Une prospetive impuartante che e compuartarà decisions programatichis fondamentâls, di lungje durade e di grande responsabilitât.
In linie cun ce che al è za stât realizât tai agns passâts, si varà duncje di continuâ a lavorâ sul corpus de lenghe, lant indenant cu la elaborazion e la metude in vore di une politiche linguistiche che e à di rivâ a une dotazion lessicâl normalizade in stât di rispuindi a ogni situazion comunicative.
Par ce che al rivuarde po il status de lenghe, l’impegn al varà di sei indreçât a fâle sintî tant che un valôr zontât, sei dentri che fûr de comunitât linguistiche, cuntune azion costante di promozion direte, cun siei progjets, ma ancje in sinergjie cui sogjets publics e privâts dal teritori di riferiment.
La Agjenzie e varà di impegnâsi a disvilupâ il confront cu lis molteplicis realtâts, publichis e privadis, che a lavorin a pro de lenghe furlane in maniere che la impostazion e sedi sodisfasint par ducj e e permeti la aplicazion de leç a un livel condividût.
Po dopo, in chest moment storic particolâr, o volarès marcâ la impuartance di une azion che e slargji il cjapâ cussience, di bande dai furlans, dal significât e dal valôr vêr de politiche linguistiche regjonâl tai confronts de lenghe furlane.
Cualchi dubi e ciertis perplessitâts che si sintin ator e che si lein su la stampe locâl a àn di sei distrigadis e superadis cuntune opare di persuasion culturâl convinte e professionalmentri serie.
Dal sigûr i problemis no mancjin.
Un plan seri di politiche linguistiche, dongje de individuazion dai obietîfs e des strategjiis, al à ancje bisugne de garanzie di podê contâ su di un budget di spese adeguât.
Chest aspiet ultin al risulte condizionant, propi tal merit des sieltis pussibilis rivuart ai obietîfs e aes azions individuadis.
Inmò e reste in pîts, tant che une spade di Damocle, la impugnazion dal Guvier centrâl de Leç Regjonâl n. 29, vicende che e condizione no pôc une buine e impuartante part dal lavôr.
Un compit une vore significatîf e strategjic, te suaze de politiche linguistiche dal furlan, di competence de ARLeF e ripuartât a clâr tal so statût, al è chel di «favorî la colaborazion plui largje jenfri i organisims publics e privâts che a lavorin pe cognossince, pe difusion e pal ûs de lenghe furlane tant che une sede permanente di coordenament gjenerâl e di verifiche des liniis di indreçament e des iniziativis realizadis di ents e istituzions».
Te sô ativitât e te sô programazion, la ARLeF e varà simpri di plui di rapuartâsi cu lis esperiencis produsudis di chês altris comunitâts europeanis dulà che si fevelin lenghis minoritariis e in chê direzion promovi colaborazions concretis cu lis istituzions e lis associazions che a lavorin in chest setôr.
Dut chest ancje cul fin di dâi ae opinion publiche regjonâl, e soredut ai zovins, une moderne e plui juste imagjin de cuestion furlane, cussì di risultâ stimolant e interessant no dome dal pont di viste esclusivementri linguistic e culturâl, ma ancje dal pont di viste socio-relazionâl e parfin economic-ocupazionâl.
Pai prossims agns, duncje, il compit de ARLeF al sarà chel di ponisi tant che principâl pont di riferiment istituzionâl par cui che, public o privât, al à chê di lavorâ cu la finalitât di dâi gnûf valôr e vigôr ae nestre lenghe furlane, acetant di bon grât lis sfidis dal doman.
Lorenzo Zanon
President de ARLeF
L’EDITORIÂL............
Vuê, cu la nomine dal gnûf Consei di Aministrazion e dal gnûf President, e cu la prossime rinovazion di chei altris orghins statutaris (Comitât Tecnic Sientific e Coleç dai Revisôrs dai Conts), la ARLeF si invie a inaugurâ un gnûf cicli che al previôt un impegn futûr di ben 5 agns.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ltz_Latn fur_Latn fur_Latn